‏יום רביעי כ"ב בשבט התשע"ה
11 בפברואר 2015

**רבי ינאי והרוכל

קטע מוויקרא רבה, פרשה ט"ז, עמוד שמט-שנא:
עמוד 19 בחוברת**

הקטע מופיע בוויקרא רבה, מדרש אגדה על ספר ויקרא, בהקשר לדיני מצורע, (שהוא אדם שנענש על לשון הרע שדיבר, ועונשו, לפי חז"ל, הוא נגע הצרעת).
מעשה ברוכל אחד שהיה מסובב בעיירות הסמוכות לציפורי שבגליל התחתון ומכריז: מי שרוצה לקנות סם חיים, יבוא וייקח. הגיע לעיירה עכברא, דרומית לצפת, סמוך לביתו של רבי ינאי שהיה ראש ישיבה בעכברא. רבי ינאי הוא אמורא ארצישראלי, תלמידו של רבי חייא, והוא חי בתפר שבין תקופת התנאים לתקופת האמוראים.
רבי ינאי היה יושב בטרקלינו (חדר האירוח, סלון) ועוסק בביאור פשטי מקראות. הוא שמע את הרוכל מכריז: מי שרוצה לקנות סם חיים וכו'.
השקיף עליו רבי ינאי מלמעלה ואמר לו: בוא עלה לכאן, ומכור לי.
אמר לו הרוכל: לא אתה צריך לסחורתי, ולא שכמותך. אך רבי ינאי התעקש והרוכל עלה אליו.
הוציא הרוכל ספר תהילים והראה את הפסוק "מי האיש החפץ חיים אוהב ימים לראות טוב" (תהילים, ל"ד, י"ג). כלומר, מי שרוצה חיים ארוכים וטובים, מה יעשה? התשובה – בפסוקים הבאים: "נצור לשונך מרע, ושפתיך מדבר מרמה. סור מרע ועשה טוב, בקש שלום ורדפהו" (שם-תהילים, שם-ל"ד, י"ד-ט"ו).

להמשך הסיפור יש שתי נוסחאות, ואנו נמשיך עם נוסח ב' (שנראה יותר מכוון).
אמר רבי ינאי: גם שלמה מכריז בספר משלי ואומר דברים דומים "שומר פיו ולשונו, שומר מצרות נפשו".
הוסיף ואמר רבי ינאי: כל ימיי הייתי קורא הפסוק הזה (שבספר משלי) ולא הייתי יודע היכן נמצא ההסבר הפשוט שלו. חשבתי שראוי להימנע מכל דיבור, ולכן הסתייגתי מחברה באופן כללי והתבודדתי. עד שבא רוכל זה וביאר לי שצריך להבין את הדברים על פי מה שנאמר בתהילים ל"ד, שיש לנצור את הלשון מרע ואת השפתיים מדיבור של מרמה, אך אין לשלול כל דיבור, כי יש חשיבות לדיבור ככלי ליצירת קשר עם הבריות.

**ניתוח הסיפור**

הסיפור מאמת שתי דמויות מנוגדות: רוכל אנונימי (חסר שם) ואמורא מפורסם.
הרוכל נחשב בדרך כלל נחות מבחינת מעמדו, טיפוס שלילי, רכלן ששומע פה ומספר שם, ולעומתו רבי ינאי שהוא בן למעמד החכמים וגם אדם אמיד שיש לו טרקלין בביתו, דבר המעיד על עושרו. הרוכל מתפרנס מן המשא ומתן עם הבריות והוא דינמי ולא סטטי, לעומתו, רבי ינאי יושב בדד בחדר האורחים (!) והוא סטטי, לא יוצא מביתו.

במפגש בניהם מוצג הפער בין השניים כשרבי ינאי משקיף מלמעלה על הרוכל ה"נחות" (הן פיזית והן במעמדו), אך ברגע הזה מבליחה (=בוקעת) ברבי ינאי ההכרה שיש לו מה לקבל מהרוכל, והוא מתעקש לשמוע את דבריו. הרוכל מתגלה באופן מפתיע כמי שמלמד את הרבי את החשיבות של שמירת הלשון. דווקא הוא, שנתפש כרכלן, מלמד עד כמה יש להתרחק מן הרכילות. בפסוק שבספר תהילים מומלצת דרך החיים הנכונה, הכוללת שמירת הדיבור מכל רע, ואחר כך הקפדה על הימנעות ממעשה רע ועשיית טוב.

רבי ינאי חשב בתחילה, לפני שפגש את הרוכל שיש להימנע מכל סוג של דיבור כפי שנאמר בפסוק "שומר פיו ולשונו, שומר מצרות נפשו" והרוכל לימד אותו פשט בפסוק הזה מתוך התבוננות בפסוק שבספר תהלים: "מי האיש החפץ חיים אוהב ימים לראות טוב, נצור לשונך מרע, ושפתיך מדבר מרמה".

**תודה למאי ורט וגל יוסף (תשע"ה)**